I Frederikshavn kan man i Arena Nord både drikke øl og få en tatovering. Nordic Brew Festival samler 20 forskellige bryggerier i en hal, mens Nordic Ink samler tre gange så mange tatovører i en anden.

Når man først har købt billet, er der fri adgang til at smage over 300 forskellige øl, eller få en tatovering. - Det hører lidt sammen. Folk der er blevet tatoveret, er også mange gange folk der godt kan lide et godt glas øl, siger maskinarbejder Bent Jensen til TV2 NORD. Arena Nord lægger ikke skjul på, at sammenlægningen af de to arrangementer, er det der sikre økonomien. - Hvis vi havde skilt dem ad, så havde vi måske ikke haft gæster nok. Nu slår vi dem sammen og nu får vi over 5.500 gæster, siger direktør i Arena Nord, Per Malmberg til TV2 NORD. Det er dog begrænset hvor mange, der benytter begge tilbud. - Jeg skal bare op og tatoveres, for jeg skal køre hjem, siger pladesmed Mikkel Balle. Lige bortset fra dem der skal dulme smerterne, som Andrea Jensen, der lige har fået tatoveret sin ene balle. - Jeg skal ind og have en øl - måske to, siger SOSU-hjælperen fra briksen. Nordic Ink og Nordic Brew Festival slutter søndag.